November 2013

November 2013, kroonika

2013. aasta november algas reedel ja lõppes 30 ööpäeva pärast laupäeval.

1. november

 Ameerika Ühendriikides Los Angelese rahvusvahelises lennujaamas avas mees tule, tappes lennujaama turvamehe ja haavates mitut inimest. Vahejuhtumi tõttu evakueeriti lennujaama kolmas terminal.

2. november

 Gruusia peaminister Bidzina Ivanišvili tegi teatavaks, et tema ametijärglaseks saab 31-aastane siseminister Irakli Garibašvili. Garibašvili astus peaministrina ametisse 20. novembril.

3. november 

 Aafrikas, Euroopas ja Põhja-Ameerika idaosas oli nähtav päikesevarjutus.
 Kanadas valiti Montréali linnapeaks Liberaalse Partei liige Denis Coderre, kes kogus 32,1% valijate toetuse. Valimisaktiivsus oli 43,3%. Québeci linnapeaks valiti 74,1% valijate toetusega tagasi Régis Labeaume.
 Tais Pattaya rannikul läks põhja ülerahvastatud laev umbes 200 inimesega pardal. Hukkus vähemalt 6 inimest.
 Eesti justiitsminister Hanno Pevkur alustas kahepäevast ametlikku visiiti Ukrainas.

4. november 

 Curaçao kubernerina vannutati ametisse Lucille George-Wout.
 Euroopa Komisjon esitas pakendite ja pakendijäätmete direktiivi muutmise ettepaneku, mille eesmärk on mõjutada Euroopa Liidu liikmesriike vähendama õhukeste kilekottide kasutamist.
 Eesti suursaadik Küprosel Margus Rava andis oma volikirjad üle Küprose Vabariigi presidendile Níkos Anastasiádisele.

5. november 

 Ameerika Ühendriikides toimusid mitmed kuberneri- ja linnapeavalimised. New Jersey osariigi kuberneriks valiti tagasi vabariiklane Chris Christie, kes kogus 60% valijate toetuse. Virginia osariigi kuberneriks valiti demokraat Terry McAuliffe, keda toetas 48% valijatest. Suurematest linnadest valiti New Yorgi linnapeaks demokraat Bill de Blasio, Atlanta linnapeaks demokraat Kasim Reed, Bostoni linnapeaks demokraat Michael Walsh, Detroiti linnapeaks demokraat Mike Duggan ja Seattle'i linnapeaks demokraat Ed Murray. Ainsana suurematest linnadest säilitas Vabariiklik Partei kontrolli Miami üle, kus nende kandidaat Tomas Regalado kogus 78% valijate toetuse.
 Bangladeshis tegi Dhaka kohus teatavaks 2009. aasta piirivalvurite mässu organisaatoritele ja läbiviijatele määratud karistused. Surma mõisteti 152 inimest, 159 inimest said karistuseks eluaegse vangistuse.
 Kanadas tunnistas Toronto linnapea Robert Ford kräkk-kokaiini suitsetamist, kuid teatas, et ei näe põhjust seetõttu ametist tagasi astuda ja kavatseb kandideerida linnapeaks ka järgmiseks ametiajaks.
 Eesti majandus- ja kommunikatsiooniminister Juhan Parts alustas ametlikku kolmepäevast visiiti Kasahstanis, et juhatada pealinnas Astanas toimunud Eesti ja Kasahstani valitsustevahelise komisjoni istungit. Istungil osales Eesti ministritest ka sotsiaalminister Taavi Rõivas.
 Eesti Vabariigi president Toomas Hendrik Ilves võttis vastu Mehhiko suursaadiku Norma Pensado, Montenegro suursaadiku Ramiz Bašići, Malta suursaadiku Charles Mifsudi ja Mongoolia suursaadiku Zorig Altai volikirjad.

6. november 

 Tadžikistanis toimusid presidendivalimised. Valimised võitis ametisolev president Emomalii Rahmon, kes sai valimiskomisjoni andmetel üle 83 protsendi häältest.
 Eestisse saabus kolmepäevasele külaskäigule Venemaa Föderatsiooni Narkootikumide Ringluse Kontrolli Föderaalteenistuse direktor Viktor Ivanov, kes kohtus siin muuhulgas siseminister Ken-Marti Vaheri, välisminister Urmas Paeti ning Tallinna ja kogu Eesti metropoliidi Korneliusega.

7. november 

 Falklandi saartel toimusid parlamendivalimised. Kõik parlamenti valitud 8 saadikut olid parteitud.
 Läti pealinnas Riias algas Baltimaade peaministrite kahepäevane töökohtumine.

8. november

 Somaalia pealinna Muqdishos ühes parkimismajas plahvatas pomm. Plahvatuses hukkus 11 inimest.
 UNESCO peatas Ameerika Ühendriikide ja Iisraeli liikmesuse organisatsioonis, sest mõlemad riigid on keeldunud pärast Palestiina tunnustamist liikmemaksu tasumisest.
 Eesti suursaadik Jaapanis Toivo Tasa ja Belau suursaadik Jaapanis Francis Mariur Matsutaro kirjutasid alla kommünikeele, millega sõlmiti diplomaatilised suhted Eesti ja Belau Vabariigi vahel.
 Eesti Ettevõtlike Naiste Assotsiatsioon kuulutas aasta naiseks 2013 Narva kolledži direktori Katri Raigi.

9. november

 Ameerika Ühendriikides lasti vette USA mereväe moodsaim ja uusim lennukikandja Gerald Ford, mis on nime saanud endise presidendi Gerald Fordi järgi. Lennukikandjat ehitab firma Northrop Grumman, selle maksumus on 15,5 miljardit USA dollarit ja lõplikult on see teenistuseks valmis 2016. aastal.
 Maldiividel toimus presidendivalimiste teine voor. Kuna ükski kandidaat taas vajalikku häälteenamust ei kogunud, toimus 16. novembril presidendivalimiste kolmas voor.
 Slovakkias toimusid kohalike omavalitsuste valimised.
 Venemaal Moskvas toimunud Miss Universumi konkursil valiti Miss Universumiks 2013 Venezuelat esindanud María Gabriela Isler.

10. november

 Eestis valiti aasta isaks kahe lapse isa, ajaloolane Aldo Kals.

11. november

 Iisraeli parlament Knesset vannutas uuesti ametisse välisminister Avigdor Liebermani. Lieberman lahkus ametist detsembris 2012 seoses korruptsioonisüüdistustega ja naasis ametisse pärast õigeksmõistvat kohtuotsust.
 Kreeka parlamendis kukkus häältega 124:153 läbi peaminister Antónis Samarási valitsuskabineti vastu korraldatud umbusaldushääletus.
 Eesti põllumajandusminister Helir-Valdor Seeder alustas viiepäevast visiiti Iisraelis, et tutvuda sealse piimandussektoriga ja külastada rahvusvahelist toidumessi IsraFood.
 Eestis alustas kultuuriministeeriumi raamatukogunõunikuna tööd Ülle Talihärm.
 Eesti Filharmoonia Kammerkoor alustas ringreisi Ameerika Ühendriikides.

12. november

 Hawaii senat kiitis heaks eelnõu, mis seadustab osariigis samasooliste abielu. Seaduse kinnitamisel kuberneri poolt saab Hawaiist Ameerika Ühendriikide 16. osariik, kus samasoolistel on võimalik abielluda.
 Saksamaal algasid Eesti filmipäevad. Filmipäevade üritused ja seansid toimusid Bremenis, Kielis, Hamburgis ja Berliinis.
 Tai parlamendi ülemkoda lükkas tagasi pagulasteseaduse eelnõu, mis oleks muutnud võimalikuks ekspeaminister Thaksin Shinawatra tagasipöördumise kodumaale.
 Eesti peaminister Andrus Ansip osales Pariisis toimunud rahvusvahelisel tippkohtumisel, mille keskmes olid noorte tööhõive küsimused.
 Eesti majandus- ja kommunikatsiooniminister Juhan Parts avas Tallinnas ettevõtlus- ja innovatsioonikeskuse Mektory.
 Eesti õhuväe ülem Jaak Tarien alustas kahepäevast ametlikku visiiti Poolas.

13. november

 Ameerika Ühendriikides New Yorgis müüdi 142,4 miljoni USA dollari eest Francis Baconi maal "Kolm etüüdi Lucian Freudist". Tegemist on kõrgeima hinnaga, mis (inflatsiooni arvestamata) eales ühe kunstiteose eest on oksjonil makstud.
 Austraalia endine peaminister Kevin Rudd teatas oma lahkumisest poliitikast.
 Filipiinide võimud teatasid, et orkaani Haiyan tagajärjel on hukkunud 2500 inimest.
 Ühinenud Rahvaste Organisatsiooni Inimõiguste Nõukogu liikmeteks valiti Hiina, Venemaa, Kuuba, Saudi Araabia, Vietnam ja Alžeeria.
 Eesti Vabariigi president Toomas Hendrik Ilves esines Helsingis toimunud Läänemere piirkonna iduettevõtete konverentsil "Slush".
 Eesti välisministeeriumi asekantsler Väino Reinart avas Katmandus Eesti esimese aukonsulaadi Nepalis. Eesti aukonsul Nepalis on Nava Raj Dahal.

14. november

 Gambia katkestas diplomaatilised suhted Hiina Vabariigiga.
 Venemaa valitsusdelegatsioon eesotsas välisminister Sergei Lavrovi ja kaitseminister Sergei Šoiguga saabus Egiptuse pealinna Kairosse, et arutada kahe riigi vahelist sõjalist koostööd.
 Eesti Vabariigi president Toomas Hendrik Ilves esines Berliinis toimunud konverentsil "Euroopa avaliku sektori valmisolek pilvandmetöötluseks".
 Eesti Kaitsevägi tähistas asutamise 95. aastapäeva, mille puhul esitleti Toomas Hiio, Lauri Vahtre ja Meelis Pilleri koostatud raamatut "Kaitsevägi 95". Õhtul toimus Estonia teatris aastapäevakontsert ja Kaitseväe juhataja Riho Terrase pidulik vastuvõtt.
 Eesti Post andis poliitiku ja kirikutegelase Ado Birki 130. sünniaastapäeval välja temale pühendatud postmargi.

15. november

 Sloveenias võitis peaminister Alenka Bratušek häältega 50:31 parlamendis toimunud usaldushääletuse.
 Sri Lanka pealinnas Colombos algas Rahvaste Ühenduse valitsusjuhtide kolmepäevane kohtumine. Mitme riigi, sealhulgas India ja Kanada peaministrid boikoteerisid kohtumist Sri Lankal jätkuvate inimõiguste rikkumiste tõttu.
 Eestisse saabus ametlikule visiidile ÜRO peasekretär Ban Ki-moon koos abikaasa Ban Soon-taekiga.

16. november

 Maldiividel toimus presidendivalimiste kolmas voor, mille võitis 51,3 protsendi häältega Abdulla Yameen.
 Venemaa andis pärast viieaastast hilinemist Indiale üle India mereväe jaoks ehitatud lennukikandja Vikramaditya.

17. november

 Gruusias astus ametisse president Giorgi Margvelašvili.
 Maldiivide presidendina vannutati ametisse eelmisel päeval presidendiks valitud Abdulla Yameen.
 Tšiilis toimus presidendivalimiste esimene voor. Enim hääli said sotsialistist endine president Michelle Bachelet (46,67%) ja konservatiiv Evelyn Matthei (25,01%), kes on vastamisi 15. detsembril peetavas teises voorus.
 Venemaal Kaasanis purunes maandumisel Moskvast saabunud Tatarstan Airlinesi reisilennuk Boeing 737-500. Õnnetuses hukkus 50 inimest.

18. november

 Belgias Brüsselis toimus Euroopa Liidu liikmesriikide kaitseministrite kohtumine, millel osales ka Eesti kaitseminister Urmas Reinsalu. Kohtumise teemaks oli Euroopa Liidu ühine julgeoleku- ja kaitsepoliitika.
 Indoneesia kutsus tagasi oma suursaadiku Austraalias. Vastav otsus tehti pärast seda, kui selgus, et Austraalia luureorganid on pealt kuulanud Indoneesia presidendi Susilo Bambang Yudhoyono ja tema abikaasa telefonikõnesid.
 Eestis alustas kultuurilehe Sirp peatoimetaja kohusetäitjana tööd kirjanik Kaur Kender.
 Eesti majandus- ja kommunikatsiooniminister Juhan Parts avas Tallinna–Tartu–Võru–Luhamaa maanteel rekonstrueeritud Aruvalla-Kose teelõigu.
 Eesti välisminister Urmas Paet alustas kahepäevast visiiti Brüsselis, et osaleda Euroopa Liidu välisasjade nõukogu ja üldasjade nõukogu koosolekutel.

19. november

 Ameerika Ühendriikide Esindajatekojas Florida osariiki esindav vabariiklane Trey Radel vahistati süüdistatuna kokaiini omamises. Radel tunnistas ennast süüdi.
 Nepalis algasid valimised põhiseadusliku assamblee moodustamiseks, mille ülesandeks saab riigi uue põhiseaduse väljatöötamine.
 Eesti justiitsminister Hanno Pevkur andis Tallinnas üle kodanikujulguse aumärgid.
 Eesti majandus- ja kommunikatsiooniminister Juhan Parts alustas kolmepäevast visiiti Prantsusmaal, et osaleda Pariisis toimunud Rahvusvahelise Energiaagentuuri ministrite nõupidamisel.

20. november

 Ameerika Ühendriikides allkirjastas Illinoisi kuberner Pat Quinn seaduse, millega legaliseeriti osariigis samasooliste abielu. Seaduse jõustumisel 1. juunil 2014 saab Illinoisist Ameerika Ühendriikide 16. osariik, mis tunnistab samasooliste abielu.
 Gruusia parlament kinnitas häältega 93:19 ametisse peaminister Irakli Garibašvili valitsuse.
 Inglismaa Kiriku üldsinod kiitis heaks naispiiskoppide pühitsemise alates 2014. aastast.
 Eesti loomeliitude esindajate kohtumisel kultuuriminister Rein Langiga nõudsid loomeliidud ministri tagasiastumist usalduse kaotamise tõttu. Loomeliitude avaldusega ühinesid hiljem ka Eesti Ajakirjanike Liit ja Eesti Arstide Liit.
 Eestisse pöördus Afganistani rahukaitsemissioonilt tagasi üksus .

21. november

 Maxima kaupluse varing: Lätis Riias Zolitūde linnaosas kukkus sisse Maxima kaubanduskeskuse katus. Viimastel andmetel hukkus 54 inimest, ligi 40 inimest sai eri raskusastmega vigastusi.
 Tšaadis astus tagasi peaminister Djimrangar Dadnadji. Uue valitsuse moodustamine tehti ülesandeks Kalzeubé Pahimi Deubet'le.
 Tšehhi president Miloš Zeman andis volitused uue valitsuse moodustamiseks Sotsiaaldemokraatliku Partei esimehele Bohuslav Sobotkale.
 Eesti välisministeeriumi asekantsler Lauri Bambus avas Daugavpilsi linnas Eesti esimese aukonsulaadi Lätis.
 XII Riigikogus kukkus läbi Sotsiaaldemokraatliku Erakonna algatatud umbusaldushääletus kultuuriminister Rein Langi vastu. Langi umbusaldamist toetas 38 Riigikogu liiget, 53 parlamendisaadikut ei osalenud hääletamisel. Sama päeva õhtul teatas minister Lang Eesti Televisiooni otsesaates "Kahekõne", et astub ise lähiajal ametist tagasi.

22. november

 Ameerika Ühendriikides mälestati president John Kennedyt, kelle mõrvast möödus sel päeval 50 aastat.
 Eestis pidas oma esimese koosoleku kultuuriministeeriumi juurde moodustatud digitaalse kultuuripärandi nõukogu.
 Eesti põllumajandusminister Helir-Valdor Seeder viibis ametlikul visiidil Soomes, mille raames kohtus oma Soome kolleegi Jari Koskineniga.
 Eesti rahandusminister Jürgen Ligi osales Brüsselis toimunud erakorralisel eurorühma koosolekul, kus arutati Euroopa Komisjoni soovitusi riikide eelarvekavadele ja üldist majandusolukorda.
 Liberalismi Akadeemia nõukogu tunnustas Aasta Liberaali tiitliga Vanurite Eneseabi- ja Nõustamisühingut.

23. november

 Egiptus saatis maalt välja Türgi suursaadiku, süüdistades teda Egiptuse siseasjadesse sekkumises. Türgi valitsus eesotsas peaminister Recep Tayyip Erdoğaniga on jõuliselt toetanud ekspresident Muḩammad Mursī vabastamist ja ametisse ennistamist.
 Tadžikistani president Emomalii Rahmon vabastas ametist peaminister Akil Akilovi ja nimetas uueks valitsusjuhiks Kohhir Rasulzoda.

24. november

 Hondurases toimusid presidendi- ja parlamendivalimised. Presidendiks valiti Hondurase Rahvuspartei kandidaat Juan Orlando Hernández, kes sai 36,89 protsenti häältest. Tema ametiaeg algab 27. jaanuaril 2014.
 Malis toimusid parlamendivalimised.
 Šveitsis Genfis saavutasid Iraani, Ameerika Ühendriikide, Hiina, Prantsusmaa, Saksamaa, Suurbritannia ja Venemaa delegatsioonid kokkuleppe Iraani tuumaprogrammi küsimuses. Kokkuleppe järgi kohustus Iraan peatama uraani rikastamise 5% juures, peatama Araki tuumajaama arenduse ja lubama rahvusvahelisi inspektsioone oma teistel tuumaenergia objektidel. Kokkuleppe täitmise korral ei kehtestada Iraanile kuue kuu kestel uusi sanktsioone ja leevendatakse seni kehtinud majanduslikke sanktsioone. Iisraeli peaminister Binyamin Netanyahu mõistis kokkuleppe teravalt hukka.
 Tai pealinnas Bangkokis toimus viimaste aastate suurim meeleavaldus, millega protesteeriti peaminister Yingluck Shinawatra valitsuse kavade vastu poliitilist amnestiat puudutava seadusandluse muutmiseks.
 Ukraina pealinnas Kiievis avaldas üle 100 000 inimese meelt võimude otsuse vastu jätta sõlmimata assotsiatsioonileping Euroopa Liiduga.
 Eestis Tallinna Loomaaias sündis kell 22:18 jääkaru Fridal poeg.

25. november

 Euroopa Liidus algas Euroopa väikeettevõtluse nädal.
 Poola pealinnas Varssavis toimus Baltimaade ja Poola kaitseministrite kohtumine, kus osales ka Eesti kaitseminister Urmas Reinsalu.
 Rumeenia pealinnas Bukarestis algas Kesk- ja Ida-Euroopa riikide ning Hiina valitsusjuhtide kahepäevane tippkohtumine. Eestit esindas kohtumisel peaminister Andrus Ansip.
 Eestis viibis ametlikul visiidil Birma infoühiskonna minister U Tin Naing Thein. Teiste seas kohtus minister ka Eesti välisministri Urmas Paetiga.
 Eesti haridus- ja teadusminister Jaak Aaviksoo viibis ametlikul visiidil Venemaal, kus ta osales Moskvas Euroopa Liidu ja Venemaa teadusaasta avamisel ning kohtus oma Venemaa kolleegi Dmitri Livanoviga.
 Eestis teatasid oma tagasiastumisest vaid nädala kultuurilehe Sirp peatoimetaja kohusetäitjana ametis olnud kirjanik Kaur Kender ja üks toimetajatest Robert Kurvitz. Tagasiastumise ajendiks sai luuletaja Andres Aule autoriõiguste rikkumine.
 Tallinna Ülikoolis toimus konverents "Mehed naistevastasest vägivallast", mille avas sotsiaalminister Taavi Rõivas.

26. november

 Venemaal Peterburis toimus Eesti-Vene ärifoorum "Kaubandus-majandusliku koostöö perspektiivid", kus osales ka Eesti majandus- ja kommunikatsiooniminister Juhan Parts.
 Eesti Riigikogus toimus kodanikupäeva puhul kodakondsustseremoonia, kus siseminister Ken-Marti Vaher ja XII Riigikogu põhiseaduskomisjoni esimees Rait Maruste andsid värsketele kodanikele üle kodakondsustunnistused.
 Eesti välisministeerium tähistas avatud uste päevaga oma asutamise 95. aastapäeva.

27. november

 Lätis astus seoses Maxima kaupluse varinguga ametist tagasi peaminister Valdis Dombrovskis.
 Eestis toimus kultuuriministeeriumi juurde moodustatud rootsi vähemusrahvuse kultuurinõukogu esimene istung.
 Tallinnas toimus IV rahvusvaheline kalanduskonverents "Uue kalanduspoliitika lävel", mille avas põllumajandusminister Helir-Valdor Seeder.

28. november

 Leedu pealinnas Vilniuses algas kahepäevane Euroopa Liidu idapartnerluse tippkohtumine. Eestit esindasid kohtumisel peaminister Andrus Ansip ja välisminister Urmas Paet.
 Tai parlamendis kukkus läbi umbusaldusavaldus peaminister Yingluck Shinawatra vastu. Peaministri umbusaldamist toetas 134 ja vastu oli 297 saadikut.
 Eesti Vabariigi president Toomas Hendrik Ilves võttis vastu Türgi suursaadiku Ahmet Ülkeri, Guatemala suursaadiku Jorge Ricardo Putzeys Urigüeni, Vietnami suursaadiku Bui Van Khoa ja Slovakkia suursaadiku Juraj Podhorský volikirjad.
 Eestis viibis ametlikul visiidil Europoli peadirektor Rob Wainwright, kes kohtus siin siseminister Ken-Marti Vaheri ning Politsei- ja Piirivalveameti peadirektori Elmar Vaheriga.
 Eesti Kaitsevägi tähistas Vabadussõja alguse 95. aastapäeva.
 Olustvere mõisas peeti iga-aastast kartulipäeva.

29. november

 Malis teatas tuareegide relvarühmitus Azawadi Vabastamise Rahvuslik Liikumine, et katkestab valitsusega juunis 2013 sõlmitud relvarahu. Otsuse ajendiks sai vägivalla kasutamine Kidali linnas tuareegide iseseisvuse toetuseks meelt avaldanud inimeste vastu.
 Prantsusmaa parlament kiitis heaks eelnõu, mille alusel hakatakse trahvima seksiteenuste ostjaid.
 Suurbritannias Glasgow's kukkus kohaliku aja järgi kell 22.25 politsei helikopter populaarsesse pubisse The Clutha. Hukkus 9 inimest, 32 inimest vajas haiglaravi.
 Eestis Hiiu- ja Läänemaal algas Kaitseliidu kolmepäevane koostööõppus "Orkaan 8", kus lisaks Kaitseliidu malevatele osalesid ka õhu- ja mereväe üksused.
 Eesti kultuuriminister Rein Lang kuulutas Eesti Ajaloomuuseumi Suurgildi saalis välja aasta kodaniku, kelleks sai etnoloog ja folklorist Marju Kõivupuu.
 Tallinna Tehnikaülikoolis toimus Eesti Põllumeeste Keskliidu konverents "Kuhu lähed Eesti põllumajandus 2014-2020?". Konverentsil esines ka põllumajandusminister Helir-Valdor Seeder.

30. november

 Iirimaal Dublinis pühitseti ametisse sealse anglikaani kiriku (Iirimaa Kiriku) esimene naispiiskop, 53-aastane Pat Storey.
 Ukraina pealinnas Kiievis ajasid politsei eriüksused varahommikul laiali mitmendat päeva kestnud meeleavalduse, millega protesteeriti president Viktor Janukovõtši otsuse vastu jätta allkirjastamata assotsiatsioonileping Euroopa Liiduga.

 2013-11